የጊቤIII ኤሌክትሪክ ሃይል ማመንጫ ግድብ ስራ እየተፋጠነ ነው
አዲስ አበባ፤ መስከረም 22/2006 (ዋኢማ) – የጊቤIII ኤሌክትሪክ ሃይል ማመንጫ ግድብ የመጀመሪያ ምዕራፍ ሀይል የማመንጨት ስራ ከአንድ አመት ባልበለጠ ጊዜ ውስጥ ይጀምራል፡፡የጊቤIII ኤሌክትሪክ ሃይል ማመንጫ ግድብ  በሙሉ አቅሙ ሀይል ማመንጨት ሲጀምር ደግሞ አሁን ያለውን  የሀገሪቱ የሃይል አቅርቦት በ94 በመቶ ያሳድገዋል ተብሏል፡፡1900 ሜጋ ዋት የሚጠጋ አቅም የሚኖረው የጊቤ III የኤሌክትሪክ ሃይል ማመንጫ ግድብ በአፍሪካ እስከ አሁን በተግባር ላይ ከዋሉት ተመሳሳይ ፕሮጀክቶች መካከል ከታላቁ የህዳሴ ግድብ ቀጥሎ ሁለተኛው ግዙፉ ነው፡፡  በሀገሪቱም ሆነ በሚያስተሳስራቸው ሀገራት ዘንድ ከፍተኛ ግምት የተሰጠው ይህ ግድብ ቀዳሚ የሆኑት ስራዎቹ ከ75 በመቶ ተጠናቋል፡፡ ሃይል የማመንጫት ስራውን ለማስጀመር የሚያስችሉ የቀሪ ክፍሎቹ ግንባታም ቀጥሏል፡፡የዋናው ግድብ ስራ 10 ተርባይኖችን የሚያካትተው የሃይል ማመንጫ ቤቱ ግንባታና ወደ ሃይል ማስተላለፍያ መስመሩ መጋቢ ጣብያ አሁን በመካሄድ ላይ ያሉ ዋና ዋና ስራዎች ናቸው፡፡ከግድቡ የሚመነጨውን ሃይል ወደ ብሄራዊ የሃይል ቋት የሚያስገባው ባለ አራት መቶ ኪሎ ቮልት ከፍተኛ የሃይል ተሸካሚ መስመር ዝርጋታ ደግሞ ሙሉ በሙሉ ተጠናቋል፡፡የፕሮጀክቱ ስራ አስኪያጅ ኢንጂነር አዜብ አስናቀ በግንባታው ከታለፉት ፈታኝ ምእራፎች መካከል የቁፋሮና አፈር የማውጣት ስራው ትልቁን ድርሻ ይዞ ማለፉን ገልፀዋል፡፡በ210  ካሬ ኪሎ ሜትር ላይ የሚያርፈውን  ሰው ሰራሽ ሃይቅ የሚፈጥረው የጊቤ III ግድብ አይነቱ ሮለር ኮምፓክትድ ኮንክሪት ወይም አር ሲሲ የሚባለው ነው፡፡ አር ሲሲ የተመረጠ የኮንክሪት መስሪ ግብአትን በከፍተኛ ጥግግት በሞምላት የሚፈጠር የኮንክሪት ግንብ ሲሆን ከተጠናው የውሃ ግፊት ባሻገር ያልተጠበቀ ተፈጥራዊ ሁኔታ ቢከሰት በአስተማማኝነቱ የመጀመሪያው ተመራጭ እንደሆነ ተገልጿል፡፡ ለግድቡ ስራ የሚውለው 6 ሚሊዮን ኩቢክ ሜትር ኮንክሪት በተመሳሳይ ሁኔታ ለመንገድ ስራ ይዋል ቢባል በትንሹ አንድ ሺ ሰባት መቶ ኪሎ ሜትር መንገድ መገንባት ይችላል፡፡የዘመኑ የሃይል መሰረተ ልማት ቴክኖሎጂ ጥቅም ላይ እየዋለ በሚገኝበት የግቤ III የኤሌክትሪክ ሃይል ማመንጫ ግድብ ከተሰማሩት ከ6ሺ በላይ ሰራተኞች መካከል 90 በመቶ ያህሉ ኢትዮጵያውያን ናቸው፡፡እንደ ኢሬቴድ ዘገባ የግድቡ የመጀመሪያው ምዕራፍ ሃይል የማመንጨት ስራውን መስከረም 2007 ዓ.ም ይጀምራል ተብሎ ይጠበቃል፡፡